Et butikstyveri ved 18.30-tiden fredag i Netto på Viaduktvej 16 i Nørresundby udviklede sig til et røveri. For den ene af de to butikstyve slog ud efter og ramte den butiksdetektiv, der konfronterede de to tyve. De to butikstyve stak efterfølgende af fra butikken, og politiet efterlyser nu de to gerningsmænd. - Vi er nu ved at kigge nærmere på butikkens videoovervågning for at se, om vi kan identificere de to gerningsmænd, siger vagtchef ved Nordjyllands Politi Mogens Hougesen. Gerningsmanden, der slog ud efter butiksdetektiven, beskrives som: 30-35 år, cirka 175 centimeter høj og almindelig af bygning. Han bar kasket og var iført lyse kondisko. Den anden mand beskrives som 20-25 år, almindelig af bygning og med lyst kortklippet hår, og han var iført en sort dynejakke. Har man oplysninger i sagen kan Nordjyllands Politi kontaktes på 114.
Butikstyveri udviklede sig til røveri, da den ene af to butikstyve slog butiksdetektiv.